Clever vil oprette 3.000 nye ladepunkter i år

Der kommer markant flere Clever-ladere i Danmark i år. Clever og ejeren Andel vil investere én milliard kroner i 2026 i både at udbygge og udvikle ladenetværket. Planen er blandt andet at etablere 3.000 nye offentlige ladepunkter over hele landet. Ifølge Clever skal udbygningen sikre, at ladeinfrastrukturen kan følge med, efterhånden som endnu flere danskere skifter benzin- og dieselbilen ud med en elbil.

Selskabet peger på, at der nu kører mere end 600.000 elbiler på de danske veje, og at tallet ventes at stige markant frem mod 2030. Derfor er presset på ladenettet heller ikke blevet mindre – især ikke i ferieperioder, ved motorveje og i områder, hvor mange elbilister ikke kan lade hjemme.

– Danmark skal fortsat være et af verdens bedste lande at være elbilist i. Det kræver, at infrastrukturen står klar, når hundredtusinder af nye elbiler ruller ud på vejene de kommende år, siger Mathias Langkilde Sukstorf, ansvarlig for netværksstrategi hos Clever.

Flere ladere dér, hvor bilen holder stille

Clever vil især sætte flere normalladere op ved de steder, hvor bilen alligevel holder parkeret – eksempelvis ved arbejdspladser, butikker og i byområder. Det giver mening, for langt det meste opladning foregår ikke på lynladere langs motorvejen, men mens bilen står stille i længere tid.

Samtidig vil Clever også udbygge lynladenetværket langs de store trafikårer. Nye lynladestationer er på vej i blandt andet Korsør, Galten og Ølhom nord for Vejle.

Derudover vil Clever begynde at udrulle de første ladere med en effekt på op til 1.000 kW. Det lyder voldsomt – og det er det også – men det betyder ikke, at din nuværende elbil pludselig kan lade med den hastighed. Effekten skal snarere ses som en fremtidssikring og som en måde at fordele høj effekt mellem flere biler på samme station.

Flere ladere løser ikke alt

Investeringen er stor, men den løser ikke automatisk alle problemer for danske elbilister. Det afgørende bliver, hvor de nye ladepunkter placeres, hvor driftssikre de er – og ikke mindst hvad det koster at bruge dem. For selv om Danmark allerede har et af Europas bedst udbyggede ladenetværk, er oplevelsen stadig ujævn. Nogle steder er der rigeligt med ladere. Andre steder kan få defekte standere eller en travl feriedag hurtigt skabe kø.

– Hverdagen med elbil skal fungere, både når bilen holder stille, og når man er på farten. Elbilister skal have frihed til at køre, hvor de vil, og tryghed for altid at kunne lade, siger Mathias Langkilde Sukstorf.

Clever og Andel har ifølge selskaberne investeret mere end tre milliarder kroner i ladenetværket de seneste fem år. Ved udgangen af 2025 omfattede netværket mere end 16.000 offentligt tilgængelige ladepunkter. For Andel handler investeringen ikke kun om elbiler, men også om fremtidens energisystem, hvor biler, ladere og strømnet skal spille tættere sammen.

– Vi står midt i en gennemgribende omstilling, hvor elektrificeringen af transporten er en af de største forandringer i årtier, siger Jesper Hjulmand, Group CEO i Andel og bestyrelsesleder hos Clever.

For elbilisterne er konklusionen mere jordnær: Der er flere ladere på vej. Men det store spørgsmål er stadig, om de kommer de rigtige steder – til den rigtige pris.

Clever vil oprette 3.000 nye ladepunkter i år