Clever lover pengene tilbage, hvis kaffen skuffer

Motorvejsk kaffe har sjældent haft ry for at være noget, man glæder sig til. Den har været hurtig, praktisk og ofte glemt igen få minutter senere. Det vil Clever nu lave om på. Selskabet, der i forvejen er kendt for ladestandere til elbiler, går nu offensivt ind i kampen om en helt anden del af pausen på farten: kaffen. Med et nyt kaffeløfte i sine caféer langs motorvejen lover Clever ganske enkelt, at gæsterne ikke skal betale, hvis kaffen ikke er god nok.

Det er en enkel melding, men også en markant en. For det er de færreste aktører langs motorvejen, der tør gøre mokkaen til et kvalitetsløfte i stedet for bare endnu et standardprodukt ved siden af pølser, sandwich og køledisken.

– Kaffe er et hverdagsritual for mange danskere. Den følger os gennem dagen derhjemme, i byen, på arbejdet og i bilen. Derfor fortjener den at være lige så god som den, man får på sin yndlingscafé, siger Mette Nøhr, ansvarlig for strategisk designudvikling og oplevelseskoncepter hos Clever.

Clever vil gøre ladestoppet mere lækkert

Det nye løfte er en del af en større ambition om at gøre opholdet ved lynladeren mere attraktivt. Når flere danskere vælger elbil, bliver pausen under opladning også en større del af den samlede rejseoplevelse. Her prøver Clever nu at differentiere sig på noget så jordnært som en god kop mokka.

Ifølge Clever er kaffen i caféerne friskbrygget på stedet og lavet af mennesker frem for alene at komme ud af en automat. Pointen er, at oplevelsen ikke bare skal være acceptabel, men faktisk så god, at kunderne har lyst til at komme igen.

– Hos os er kaffen frisk. Den begynder med udvalgte bønner og ender i en kop, hvor kaffen smager, som den skal. Det er kvalitetsbønner brygget af mennesker, der ved præcis, hvornår den er klar. Derfor tør vi stå på mål for den med vores løfte. For hvis kaffen er anledningen til besøget, skal den også være grunden til at komme igen, siger Mette Nøhr.

I praksis handler det ikke kun om drikken. Det handler om at gøre et ladestop til mere end ventetid. Hvis bilister alligevel skal holde stille i 20 eller 30 minutter, bliver kvaliteten af pausen pludselig vigtigere end før.

Her kan du allerede møde konceptet

Clever har i dag caféer ved sine lynladestationer i Kolding, Aabenraa og Odense, og flere er på vej. Ambitionen er ifølge selskabet også at løfte niveauet for maden langs motorvejen, ikke kun drikkevarerne.

For elbilister er det et signal om, at konkurrencen om kunderne ikke længere kun handler om ladehastighed og antal standere. Oplevelsen rundt om opladningen bliver også en del af pakken.

Og hvis Clever lykkes, kan det være med til at presse resten af branchen. For når nogen tør sige “smager det ikke godt, betaler vi”, bliver det sværere for naboen at slippe af sted med lunken standardkaffe i papskrus.

Clever lover pengene tilbage, hvis kaffen skuffer