Clever åbner motorvejscaféer i Odense og Kolding

Motorvejspauser skal være andet end halvkedelige pølser og kaffe med bismag af brændt gummi. Det mener Danmarks største ladeoperatør, Clever, der nu udvider sit cafékoncept med to nye placeringer ved lynladestationerne i Odense og Kolding.

Efter succesen med den første Clever Café i Aabenraa åbner dørene i Odense den 14. august og i Kolding den 21. august. Her kan elbilister – og alle andre på farten – sætte sig til bords med frisklavet, økologisk mad og kvalitetskaffe til priser, der matcher motorvejens klassiske fastfood.

Menuen tæller blandt andet croissanter, toast på landbrød fra Jalm&B, lufttørret skinke fra Spis Min Gris, ost fra Naturmælk og kaffe ristet af verdensmestrene hos Prolog – hvor en espresso koster 10 kroner.

Men caféerne handler ikke kun om mad. De er designet i samarbejde med arkitekterne hos COBE og indrettet med store glaspartier, naturlige materialer og en rolig atmosfære, der skal være et frirum fra motorvejens støj og blinkende reklameskilte.

“Vi gør op med idéen om, at hurtigt er lig med dårligt,” siger Mette Nøhr, ansvarlig for strategisk designudvikling hos Clever. “Det gode skal være for alle, ikke kun for de få.”

Caféerne har åbent fra tidlig morgen til aften og bliver dermed et alternativ for både pendleren, den lange tur og de spontane stop på vejen. Flere placeringer er allerede på tegnebrættet.

Åbningstider
Odense: 07-19 i hverdagene og 8-19 i weekenderne.
Kolding: 07-19 i hverdagene og 8-18 i weekenderne.
Aabenraa: 07-18 alle ugens dage.

Clever åbner motorvejscaféer i Odense og Kolding