Clever hæver priserne – elbilister må punge mere ud

Clever skruer op for prisen på sit ladeabonnement, Clever One, og det rammer især elbilister uden egen ladeboks. Fra den 1. juni koster det 100 kroner mere om måneden, så prisen lander på 899 kroner. Samtidig skærer Clever i tilbagebetalingen for strøm og ændrer vilkår for kunder med solceller.

Hvis du ikke har en ladeboks derhjemme, skal du fra sommer punge ud med næsten 900 kroner om måneden for Clevers abonnement. Ifølge FDM betyder det, at du skal køre mindst 13.000 kilometer om året for at få det til at hænge sammen – før prisstigningen var det 11.500 kilometer.

– Når priserne stiger, er det en god idé at tjekke, om Clever One stadig giver mening for dig. Men for mange handler det også om tryghed, fordi man kan lade uden at bekymre sig om prisen, siger FDMs forbrugerøkonom Ilyas Dogru.

Har du en ladeboks, bliver din tilbagebetaling af strøm også ramt. Clever ændrer beregningen, så kun strøm brugt mellem kl. 24.00 og 06.00 tæller – tidligere startede perioden kl. 23.00. Det betyder lavere tilbagebetaling for mange kunder.

Solcelleejere mister refusion

Elbilister med solceller får også en kold spand vand i hovedet. En afgørelse i Skatterådet gør, at Clever ikke længere må refundere elafgiften til en gruppe af deres ældste kunder.

– De forældede skatteregler spænder ben for elbilister, der vil bruge grøn strøm fra solceller. Det er et skridt i den forkerte retning, siger Ilyas Dogru.

FDM har præsenteret en løsning for skatteministeren, hvor al strøm målt gennem ladeboksen fritages for elafgift – uanset hvor den kommer fra.

Har du en plugin-hybrid uden ladeboks, bliver det også dyrere fra juni. Prisen hopper fra 449 kroner til 499 kroner om måneden. En lille trøst er, at familier med to ladeaftaler får 100 kroner ekstra i samlerabat.

Clever hæver priserne – elbilister må punge mere ud